TINIEBLAS VIERNES SANTO I. PAGAMPO HA MGA PAGBASA PAG-ABIABI P. Bungata, Ginoo, an akon mga im-im. B. Ngan an akon baba magdadayaw ha imo. Himaya sa Amay, ug sa Anak, ug sa Espiritu Santo Sugad hadton tinikangan, niyan, ug ha kadayunan. Amen. Antipona: Pakadi, singbaha ta hi Cristo an Ginoo, nga tungod ha aton nag-antos hin pagsulay ug kasakitan. Salmo 100 Pagrayhak han Gino, ikaw kalibutan; Singbaha an Ginoo nga may kalipayan; Pag-awit kamo ha iya atubangan. Antipona Hibaroi niyo nga an Ginoo Dyos, Hi kita ngatanan in iya ginhimo, Pinalabi nga panon, nga iya mga tawo. Antipona Sulod ha iya bungsaran dara in pasalamat ngan ha iya mga ruwang dara in pagdayaw. Pasalamat han Dyos, pati iya ngaran. Antipona Kay an kamaupay han Ginoo in tinuod gud man. Masarig an iya higugma tubtob ha kadayunan, ngan an iya katangkod, ha mga katuigan. Antipona Himaya sa Amay, ug sa Anak, ug sa Espiritu Santo Sugad hadton tinikangan, niyan, ug ha kadayunan. Amen. Antipona
IMNO: Jesus Ginbabasulan Jesus ginbabasulan An damo nga kasayapanan An perdon ginhuhulat ko, Ginoo lingia ako Nadaraon ha im tiilan Imo anak nga bungalos Ug niyan buot magbalos, Nadaop han Amahan. Ay, kairo ko daw Ako an makalit Malimbong nga waray sanglit Gintamay ko la ikaw. SALMODIYA Antipona 1: Kahadian ha kalibutan nasupak; mga punoan nagkaaburoyon hin pagkontra han Ginoo ug ha iya Ginpili. Salmo 2 Kay ano an mga nasud dayuday nabariga, Ngan an mga katawhan nagngurutob hin wara? An kahadian ha tuna dudrungan naalsa, Ngan an mga punuan in nag-uurusa Supak han Ginoo ngan han dinihugan niya: Pangutdon daw naton an iginpandog nira Nga iglabog naton an mga posas nira! An nalingkod ha langit in natitinawa la; An Ginoo ha ira in nagtitinawa la. Pakigyakan ha ira nga upod in kasina, Dida hin kapungot hadluka hira; An akon hadi ginpalingkod ko ngahaw didto ha Sion bukid ko natindog. Igpapasangyaw ko an lagda han Ginoo.
Nagsering hiya ha akon, Hi ikaw an anak ko; ngan yana nga adlaw hi ako an amay mo. Pangarua la ha akon maaangkon mo an mga nasud, mga sidsid han kalibutan in tatag-iyahon mo. Hin puthaw nga balbagan magbarantay ka ha ira, pamumuongon mo hira, daw galot nga daba. Ngan yana, pamati gad, kamo kahadian; Dad-a pagpaikmat kanan tuna mga punuan. Atamana niyo an Ginoo, upod in kahadlok Pagtahod ha iya, pangurog ha pagduko, Kon diri niyo buhaton, an Dyos masisina, ug tikang han dalan kamo mawawara dida hin kasina nga tigda la malaga. Baraan an ngatanan nga Dyos an darangpan. Himaya sa Amay, ug sa Anak, ug sa Espiritu Santo Sugad hadton tinikangan, niyan, ug ha kadayunan. Amen. Antipona 1: Kahadian ha kalibutan nasupak; mga punoan nagkaaburoyon hin pagkontra han Ginoo ug ha iya Ginpili. Antipona 2: Ginbarabhin nira an akon mga panapton; an akon bado ira ginripahan Salmo 22:2-23 Dyos ko, Dyos ko, kay ano nga ginpasibay-an mo ako? Kay ano nga hirayo ka ha pagtabang ha akon? Diri mo pinamamatian inin akon pagdudgo? Ha kada adlaw, Dyos ko, hi ako nasangpit, kundi hi ikaw diri gud nabati; bisan pa ha gab-i ha akon paghayhay diri ko naabat in hingpit nga pagpahuway. Kundi ikaw an Baraan ngan ha trono nalingkod; Ikaw an gindadayaw han Israel nga nasud. An amon kaapoy-apoyan ha imo tinapod; Hira in tinapod ngan imo hira ginsapod. Ha imo hira ginuliat ngan waray ka maglabyaw.
Kundi usa la ako nga ulod,nga haros diri tawo, gintatamay han iba, gintataw-an han bis hino. Ha akon nasudyot an ngatanan nga nakita; Hira in nanyayam-id ngan nagkakatatawa upod na an ira pagpiling-piling pa. Sinarig ka han Ginoo, bumulig unta hiya; Kon hinigugma ka man gud, tatalwason ka niya. Ginkuha mo ako tikang han tago-angkan, Pinahimyang mo ako ha kanan iroy nga dughan. Iginluwa mo ako ha imo tikang ha tago-angkan; Tikang pa han katawo ko, Dyos ko na ikaw. An kakurian tiarabot, ayaw gad pahirayo; kay waray gud ha akon in mabulig nga tawo. Damo nga mga todo in nagtitirok ha akon; mga todo han Basan in naalirong ha akon. An ira mga baba in nanganga ha akon; daw tiparang-it na ug nangungurob nga liyon. Sugad hin tubig kinabuhi ko hinuhubsan; ngan nanhuhumok na inin akon mga tul-an. An akon kasingkasing nasugad kandela, didi ha akon sag-od in natutunaw na. An but-ol ko nagmara daw sugad hin tiha; dinuot an dila ko ha langag-langag ko; ha tapo-tapo han kamatayon ginpahigda mo ako. Damo nga mga kaayaman ha akon naalirong; hugpo hin mga magraut in nagdadaisog ha akon. Mga kamot ug mga tiil ko in nawawaray na pulos nga akon na naiihap mga tul-an ko ubos. Natutok hira ha akon ngan hi ako gintataw-an; an akon mga panapton ira ginbahin-bahinan; ngan katapos hini ira pa ginripahan. Kundi, hi ikaw, Ginoo ayaw pagpahirayo; ikaw an kusog ko! Kadi gad, buligi ako Talwasa gad ako tikang han hinganiban. hul-os ko nga kinabuhi, ha dasmag han ayam. Talwasa gad ako ha baba han liyon,
talwasa gad, Ginoo, kinabuhi ko nga ubos tikang ha mga sungay han mga layaw nga toro. Igsusumat ko an im ngaran ha akon kabugtoan; Dadayawon ko ikaw dida han katilingban. Himaya sa Amay, ug sa Anak, ug sa Espiritu Santo Sugad hadton tinikangan, niyan, ug ha kadayunan. Amen. Antipona 2: Ginbarabhin nira an akon mga panapton; an akon bado ira ginripahan Antipona 3: Nag-iipinapatayan hira ha akon. Salmo 38 Ayaw na ako, Ginoo, hampaka ha kasina; ha imo kapungot ayaw na ako tubala! An imo mga pana nadulot na gud ha akon; an imo kamot ilinusad mo ha akon. May sakit an akon unod tungod han imo kasina; mga tul-an ko mag-ul-ol tungod han akon sala, Magraut ko nga binuhatan in nagdadaog ha akon, nga daw parasanon, mabug-at gud dad-on. Naninimaho ug nadudunot an akon kasamdan an hinungdan la hini an akon katuyawan Nakaob na ako ngan duro an pagduko; ha bug-os nga adalw hi ako nagsusubo. An akon mga hawak nasusunog hin hiranat; an akon unod, sakit an inaabat. Hi ako namamanhod ngan sugad natunuran; kasingkasing ko nanguyngoy, duro nga kakurian. An akon ginhihingyap, Ginoo, aada ha imo; diri likip ha imo inin akon pagdudgo. Kasingkasing ko nakurog, nabaya an kusog ko; waray na an kapawa han mga mata ko. Mga sangkay ug kaurosa han ul-ol ko nalabyaw;
napahirayo ha akon an mga igkasi tawo. Adton nagbibiling han akon kinabuhi nagbuklad na pukot basi ako makuha; an hingyap nira nga ako madimalas; hira in nagyayakan nga ako matumba; ha bug-os nga adlaw an paglingo nira. Kundi daw ako bungol, nga waray nababatian, sugad ako hin ngula, nga waray nayayakan. Sugad hin tawo nga waray pagdungog, ngan waray man liwat andam nga baton. Hi ikaw, Ginoo, an ginhuhulat ko; Ginoo, Dyos ko, batuna gad ako. Kay nahahadlok ako nga tamayon nira ngan hi ako pagtan-aw kon mahipakdol na. An akon katumba in harapitay na; an akon kaul-ol in dayuday na. An akon kasalanan kinikilala ko ngan ikinasusubo ko an akon mga sala. Kundi an akon mga kaaway, waray man hinungdan, hugpo hin mga kaaway hin waray man pasangilan, Ginbabaydan ako karatan para hin kaupayan ginsasamok nira an pagbuhat ko maupay. Ayaw ako bayai, O Ginoo ko; O Dyos ko, ayaw pahirayo! Kadi gad, ha gilayon tabangi ako, Ginoo ko ug katalwasan ko! Himaya sa Amay, ug sa Anak, ug sa Espiritu Santo Sugad hadton tinikangan, niyan, ug ha kadayunan. Amen. Antipona 3: Nag-iipinapatayan hira ha akon. SYAHAN NGA PAGBASA Tikang han surat ngadto han mga Hebreo 9:11-28
Kundi pag-abot na ni Cristo ha iya pagka labaw nga padi basi matuman an mag-upay nga mga butang, gintahos niya an larolabaw ug hirohingpit nga Tabernakulo nga diri hinimo hin mga kamot, an karuyag sidngon, diri natikang hinin binuhat nga kalibutan. Makausa gud la hiya sumulod ngadto han santuaryo nga diri dara in dugo hin mga kakandingan ug kabakahan kundi an iya kalugaringon nga dugo, nga sanglit man naangkon in katalwasan para ha kadayunan. Kay kon an dugo han mga kakandingan ug mga kabakahan ngan an pagsablig han agbon han nati nga baka makakasantos hadton mga nagkahuhugawan basi magmalinis na an ira lawas, asay pa ba an dugo ni Cristo in diri makahugas han aton mga budhi tikang han patay nga mga binuhatan basi makagsingba kita han buhi nga Dyos kay pinaagi han waray pagkapapas nga espiritu iginhalad niya sa Dyos an iya waray dum-it nga kalugaringon. Amo ini an hinungdan nga kay ano nga hi Jesucristo in nagin tagapamutnga han bag-o nga ginsaaran: Tungod kay in usa nga kamatayon amo an nagtuman han katalwasan tungod han pagpalabi-labi han mga tawo ha ilarum han syahan nga ginsaaran; adton mga gintatawag mahihimo na kumarawat han iginsaad nga surundanon nga waray pagkapapas. Niyan, kon in usa nga panugon aada hin kasuratan, kinahanglan mapamatud-an anay kon patay na an naghimo hini nga panugon. An sinurat nga panugon nagkakamay-ada la polos ha panahon han kamatayon; waray ini bug-at kon buhi pa an naghimo han panugon. Sanglit, bisan ngani an syahan nga ginsaaran waray patikangi kon waray anay iginpaawas nga dugo. Kada kahuhuman han tag-usa- usa nga pagpasabot ni Moises han kada kasugoan ngadto han ngatanan nga mga tawo sumala han balaud, nakuha hiya hin dugo hin kabakahan ug kakandingan nga sinalaktan tubig, ngan samtang nakasul-ot hiya hin pula nga delana ngan dara in isopo, iya ginsasabligan an Basahan han Ginsaaran ngan an ngatanan nga mga tawo, samtang nasering hiya, Amo ini an dugo han Ha sugad manta nga paagi, iya liwat ginsaaran nga ginhahatag han Dyos para ha iyo. ginsasabligan hin dugo an Tabernakulo ngan an ngatanan nga mga surudlan nga ginagamit ha paghalad. Sumala han balaud, haros ngatanan nga butang nalilinis pinaagi han dugo ngan kon waray pag-abid hin dugo waray man unta pagpasaylo. Sanglit, ha kadaanan kinahanglan gud nga malinisan an mga ladawan han langitnon nga mga butang pinaagi hini nga mga seremonyas, kundi malilinis la an langitnon nga mga butang pinaagi hin mga sakrispisyo nga mauroupay pa kay han mga sakrispisyo ha kadaanan. Kay waray hi Cristo sulod hin santuaryo nga hinimo hin mga kamot, nga ladawan la han tinuod nga santuaryo, kundi sinulod hiya han langit ngahaw basi umatubang hiya han Dyos tungod ha aton. Kay diri basi pag-uroutrohon na liwat an iya paghalad han iya kalugaringon, sugad han ginbubuhat ha kadaaan han labaw nga padi nga nasulod han santuaryo kada tuig nga dara in dugo nga diri man iya; kon sugad pa hadto, ginbalik-balik unta niya an iya pag-antos hin kasakitan tikang pa han paghimoa han kalibutan. Kundi yana, hin makausa gud la, nagpakita hiya ha katapusan nga mga adlaw pagkuha han sala pinaagi han iya pag-antos hin kasakitan. Sugad nga kay igintalaan na nga an tawo mamamatay hin makausa la ngan katapos hini amo na an paghukom, amo man liwat an nahitabo kan Cristo nga makausa la paghalad han iya kinabuhi basi mapara an mga sala han kadam-an; mapakita hiya ha ikaduha nga higayon, diri pagkuha hin sala, kundi basi dad-on an katalwasan para hadton mauyamot nga mga naghuhulat han iya pag-abot.
An Pulong han Ginoo. RESPONSORYO cf. Is 53:7, 12 Gintugwayan hiya sugad hin karnero ngadto ha pangihawan; waray ngurutob tikang han iya im-im tungod han maraot nga ginbuhat ngada ha iya. Gintubyan hiya nga kamatayon basi hatagan hin kinabuhi an iya bungto. Nagtubyan hiya han iya kalugaringon ngadto ha kamatayon nga gin-ihap kaupod an mga magraot. basi hatagan hin kinabuhi an iya bungto. IKADUHA NGA PAGBASA Tikang kan katekesis ni San Juan Crisostomo, obispo (Cat. 3, 13-19: SC 50, 174-177) An gahum han dugo ni Cristo. Kun karuyag naton makasantop han gahum han dugo ni Cristo, kinahanglan bumalik kita ngadto han kadaan nga sumat bahin han panhitabo nga nagtitigaman hito didto pa ha Egipto. Himoa nga unong in usa nga waray dum-it nga nati nga karnero, nagsugo hi Moses, ngan igwarikwik an dugo hito dida han iyo mga portahan. Kun magpakiana kita ha iya kun ano an iya karuyag sidngon, ngan ha ano man nga paagi nga an dugo hin usa nga hayop nga waray panhunahuna makakatalwas man han tawo nga mayada panhunahuna, an iya baton amo ini - nga an nakakatalwas nga gahum diri aada han dugo ngahaw, kundi tungod kay amo ito an tigaman han dugo han Ginoo. Hadto nga panahon, pagkita han anghel han kamatayon han dugo dida ha mga portahan waray na hira pagpasipara hin pagsulod, sanglit labi na gud nga diri maharani an yawa kun kumita hiya, diri na han nagtitigaman nga dugo dida ha mga portahan, kundi an tinuod nga dugo dida han mga im-im han mga magtinuohon, an mga ganghaan han templo ni Cristo. Kun karuyag pa niyo hin dugang nga karig-onan han gahum hini nga dugo, panumdum kun diin ini tikang, han pag-awas hini ngada han kros tikang han kilid han Magturotdo. An ebanghelyo nagsusumat nga han kamatay ni Cristo, samtang nabitay pa hiya ha kros, inabot in sundalo ngan ginbangkaw an iya kilid ngan inmawas dayon an tubig ug dugo. Ini nga tubig simbolo han bunyag ngan an dugo, han santos nga yukaristiya. Ginsamad han sundalo an kagiliran han Ginoo, iya ginruba an bongbong han templo, ngan nakakita ako han hiyas ngan akon ini gin- angkon. Sugad man gihapon han karnero: ginsakripisyo han mga Judio an unong; ngan natalwas ako tungod hini.
Inawas an tubig ug dugo tikang han iya kilid. Mga hinigugma, ayaw pasagdi ini nga misteryo hin waray la pamalandong; mayada ini lain pa nga kahulugan, nga akon igsasaysay ha iyo. Nagsering ako nga an tubig ug dugo nangangahulugan han bunyag ug han santos nga yukaristiya. Tikang dida hini nga duha nga sakramento, nahimugso an Singbahan: tikang han bunyag, an nakakalinis nga tubig nga nahatag hin paghimugso na liwat ug kabag-ohan pinaagi han Espiritu Santo, nga tikang han santos nga yukaristiya. Tungod kay an mga simbolo han bunyag ug han yukaristiya inawas tikang han iya kilid, tikang dida hini nga kilid ginhimo ni Cristo an Singbahan, sugad nga ginhimo niya hi Eva tikang ha kilid ni Adan. Daan na ini ginpasabot ni Moises dida han iya pag-istorya bahin han siyahan nga tawo nga nagsering: Tul-an tikang han akon mga tul-an ngan unod tikang han akon unod! Sugad nga an Dyos nagkuha hin gusok tikang ha kilid ni Adan basi maghimo hin babaye, hi Cristo naghatag ha aton hin dugo ug tubig tikang han iya kilid ha paghimo han Singbahan. Kumuha an Dyos hin gusok samtang nakaturog hin hilarum nga paghingaturog hi Adan, ngan ha sugad nga paagi hi Cristo naghatag ha aton han iya dugo ug tubig kahuman han iya kamatay. Nakakasabot ba kita gin-ano ni Cristo pag-usa han iya esposa ngada ha iya ngan ano nga pagkaon an iya iginhatag ha ngatanan basi kaonon? Pinaagi hin usa ug sugad nga pagkaon nahimugso kita ngan ginbubuhi. Sugad hin babaye nga nagbubuhi han iya anak pinaagi han iya ngahaw dugo ug gatas, waray hunong nga ginbubuhi ni Cristo pinaagi han iya kalugaringon nga dugo an ngatanan nga iya ngahaw ginhatagan hin kinabuhi. RESPONSORYO 1 Pedro 1:18-19; Ef 2:18; 1 Jn 1:7 An bayad han imo katalwasan diri naaanaw sugad hin bulawan o plata, kundi an birilhon nga pag-ula han dugo ni Cristo, an karneo nga waray dum-it. Pinaagi ha iya, dida hin usa nga Espiritu, nadaraon kita ha Amay. An dugo ni Jesucristo naghugas han aton kasal'anan. Pinaagi ha iya, dida hin usa nga Espiritu, nadaron kita ha Amay. II. PAGAMPO HA AGA SALMODIYA Antipona 1: Igintubyan han Dyos an iya bugtong nga Anak basi magsakit tungod ha aton. Salmo 51 Kalooye ako, Dyos ko, ha imo kamaupay
Ha hura mo nga kalooy, paraa an akon kasalanan Hugasi gad kasal-anan ko ngatanan Ha akon mga sala hi ako mahugasan. Kay an akon nabuhat kinilala ko naman Dayuday an sala ko, hi ako nakasala; Ito nga karatan, ha im pangita nabuhat Nga hi ikaw matadong ha imo paghukom Kon nahatag ka hin sirot, diri ka nagbabasol. Tinuod manggud, natawo ako nga salaan, Hadto pa nga mga makasasala ha iroy ko tago-angkan. Ikaw gud nagpipirit, kasingkasing ko matugkad Tutdoi ako hin kinaadman dinhi ha akon sag-od. Hugasi ako han isopo, nga magin putli ako; Hugasi gad ako, nga magmatin-aw pa han yelo. Mga tingog han kalipay, karayhak, akon mabatian Maglipay man unta, mga binuong mo nga tul-an. Ilingiw an im bayhon ha akon mga sala; Hinaut pa unta an kasaypanan ko mapara. Himoa gad, O Dyos, magmalinis kasingkasing ko; Bag-oha dinhi ha akon in tangkod nga espiritu. Ayaw gad ako tabuga ha imo atubangan, O ayaw ha akon kuhaa espiritu mo nga baraaan. Ibalik an akon kalipay ha imo katalwasan, Ipadayon ha akon in espiritu nga andam. An mga magraot tututdoan ko han im mga dalan Basi ha imo bumalik adton mga salaan. Ha kamatayon talwasa ako, O Dyos matalwason, Agud dayawon ko an nakakatambal mo nga gahum. Bungata gad, Ginoo, inin akon mga im-im, Ngan inin akon baba magdadayaw ha imo. Kay diri mo kinahanglan in usa nga sakripisyo Tinubod nga upa in diri kinakarawat nimo An akon sakrispisyo, Dyos, in buong nga espiritu; Ayaw iglabyaw in buong, ubos nga kasingkasing ko. Pauswaga an Sion ha imo kaburoton.
Patindoga na liwat an mga padir han Jerusalem. Niyan hi ikaw malilipay hin igo nga sakripisyo, Han tinubod nga halad ug mga pagampo; Hin mga kabakahan ighahalad ha altar mo. Himaya sa Amay, ug sa Anak, ug sa Espiritu Santo Sugad hadton tinikangan, niyan, ug ha kadayunan. Amen. Antipona 1: Igintubyan han Dyos an iya bugtong nga Anak basi magsakit tungod ha aton. Antipona 2: Ginhigugma gayud kita ni Jesucristo; ngan iya gin-ula an iya dugo tungod ha aton basi malinisan kita han sala. Habakuk 3:2-4, 14a, 15-19 O Ginoo, hinbatian ko an imo ginbuhat Ngan nahadlok gud ako. Buhata na liwat yana nga mga panahon Mga dagko nga binuhatan nga imo ginbuhat hadto. Kalooye kami bisan kon kami nasisinahan mo. Maabot liwat an Dyos tikang han kapungtoran han Paran. Naluluob an kalangitan han iya himaya, Ngan puno an tuna hin pagdayaw ha iya. Makanhi hiya nga may kasilaw sugad hin kidlat; Naidlap in kapawa tikang han iya kamot, Diin natatago an iya gahum. Ginawas ka hin pagtalwas ha imo mga tawo, Pagtalwas han imo pinili nga hadi. Ginpatamaktamakan mo an dagat han imo kakabayohan, Ngan nagbubura an mabalod nga katubigan Hinbabatian ko ini ngatanan nangungurog ako; Nangungurog hin kahadlok an akon im-im. Nahihiraptay an akon lawas Ngan nahipapakdol an akon mga tiil,
Mahulat ako hin hilom han tiarabot nga panahon Nga pagkakastigohon han Dyos Adton mga nasulong ha amon. Bisan kon waray mamunga an mga igos, Ngan waray mamunga an ubas, Bisan makakawang an mga abot han olibo, Ngan waray nahahatag nga aranihan an kaumahan, Bisan nagkakamatay an ngatanan nga mga karnero Ngan nawawaray sulod an mga toril hin kabakahan Magmamalipayon nga magararayhak la gihapon ako Kay an Ginoo an akon magtaralwas. Nahatag ha akon hin kusog an Ginoo nga Dyos. Ginpapalaksi niya an akon mga tiil sugad hin kanan bugsok Ngan ginpapalakt ako nga waray kataragman dida han kabukiran. Himaya sa Amay, ug sa Anak, ug sa Espiritu Santo Sugad hadton tinikangan, niyan, ug ha kadayunan. Amen. Antipona 2: Ginhigugma gayud kita ni Jesucristo; ngan iya gin-ula an iya dugo tungod ha aton basi malinisan kita han sala. Antipona 3: Nagsisingba kami han imo kros, O Ginoo, ngan nagdadayaw ug naghihimaya kami han imo baraan nga pagkabanhaw, kay an kahoy han kros nagdara hin kalipay ha kalibutan. Salmo 147:12-20 Himayaa an Ginoo, O Jerusalem; Dayawa an imo Dyos, ikaw nga Sion! Ginparig-on an mga ulang han imo portahan An mga anak iya ginbendisyonan. Gintagan niya hin kalinaw an imo mga giultan; Hin gimamaupayi nga trigo hi ikaw gintagan.
An iya mga kasuguan ha kalibutan ginpadara; Malaksi an iya pulong nga ginpadalagan niya. Ginpasarang niya an mga yelo nga daw mga delana; Gintaltag niya an tun-og nga daw abo na. Mga bug-os nga yelo daw mga pinit nahuhulog; Ha kahadlok hini, an mga tubig nabubug-os Napadara la hiya hin pilong ngan matutunaw hira; Hangin inihuhuyop ngan an tubig naawas na. Ngadto kan Jacob an iya pulong ipinapasangyaw, Ngadto kan Israel, an mga sugo ug lagda niya. Waray ini niya buhata ha lain nga mga nasud; An iya mga lagda waray igsumat ha ira. Himaya sa Amay, ug sa Anak, ug sa Espiritu Santo Sugad hadton tinikangan, niyan, ug ha kadayunan. Amen. Antipona 3: Nagsisingba kami han imo kros, O Ginoo, ngan nagdadayaw ug naghihimaya kami ha imo baraan nga pagkabanhaw, kay an kahoy han kros nagdara hin kalipay ha kalibutan. PAGBASA: Is 52:-13 Pagbasa tikang han basahan ni Isaisas nga manaragna Nagsering an Ginoo: Magmamainuswagon an akon suruguon dida han iya buruhaton; ngan pagpapasidunggan gud hiya. Nahadlok in damo nga mga tawo han pakakita nira ha iya; maraot hin duro an iya hitsura nga haros diri hiya tawo pagkiton. Kundi yana mahipapausa ha iya in damo nga kanasuran, ngan diri makakayakan in kahadian tungod han ira paghipausa. Makita ngan masasayod hira han butang nga waray pa gud nira hibaroi. An Pulong han Ginoo. ANTIPONA: Tungod ha aton, nagsugot hi Cristo, bisan pagkarawat han kamatayon, an kamatayon ha kros. AWIT NI ZACARIAS
Antipona: Hadi han mga Judio. Ha bawbaw han iya ulo, ginbitay an ira sumbong: Jesus nga taga Nazaret, Baraan an Ginoo, an Dyos ha Israel Kay ginduaw ngan gintalwas niya an iya katawhan Naghatag hiya hin gamhanan nga Magtaralwas para ha aton Nga tulin ni David, iya surogoon. Nagsaad hiya ha maiha na nga panahon Pinaagi han iya baraan nga mga manaragna Nga talwason kita tikang han aton mga kaaway, Ngan tikang han gahum hadton ngatanan nga nadudumot ha aton. Nagsering hiya nga malolooy hiya han aton nga ginikanan Ngan manunumdom hiya han iya baraan nga ginsaaran. Nagsumpa hiya kan Abraham nga aton ginikanan Ngan nagsaad nga babawion kita niya tikang han aton mga kaaway Ngan tutugotan kita hin pagsingba ha iya hin waray kahadlok Basi mabaraan ngan magmatadong kita ha iya atubangan Ha ngatanan nga mga adlaw ha aton kinabuhi. Tatawagon ka, anak ko, nga manaragna han Gihahataasi nga Dyos. Mag-uuna ka han Ginoo hin pag-andam han dalan nga iya aagian; Pinaagi hin pagpasaylo han ira mga sala. Maloloy-on ngan mapuanguron an aton Dyos. Ipapasirang niya ha aton an adlaw han katalwasan, Nga masanag tikang ha langit ngadto hadton ngatanan Nga nag-uukoy dida han masirom nga lambong han kamatayon Ha pagtugway ha aton ngadto han dalan han kamurayaw. Himaya sa Amay, ug sa Anak, ug sa Espiritu Santo Sugad hadton tinikangan, niyan, ug ha kadayunan. Amen. Antipona: Hadi han mga Judio. Ha bawbaw han iya ulo, ginbitay an ira sumbong: Jesus nga taga Nazaret, PAGAMPO HAN BUNGTO
Tungod han aton, an aton Manunubos nagantos hin kamatayon ug ginlubong ngan nabanhaw. Upod in kinasingkasing nga paghigugma, pagsingba kita ha iya ngan pagampo: Ginoo, kalooye kami. O Jesucristo amon magturotdo, tungod ha amon nagsugot ka bisan ha kamatay ha kros. Tutdoi kami hin pagsugot han kaburoton han Amay ha ngatanan nga butang. O Jesucristo amon kinabuhi, pinaagi han imo kamatayon ha kros ginbungkag nimo an gahum han karatan ug kamatayon. Mamatay unta kami upod ha imo basi mabanhaw upod ha imo dida han himaya. O Jesucristo amon Hadi, ginsalikway ka namon, usa nga ulod nga diri tawo. Tutdoi kami han imo pagpaubos nga nakatalwas han kalibutan. O Jesucristo amon katalwasan, gintubyan nimo an imo kalugaringon ngadto ha kamatayon tungod han imo gugma ha amon. Buligi kami hin pagpaangbit han imo paghigugma ngadto ha iba. O Jesucristo amon Magtaralwas, dida han kros gin-agak nimo an kapanahonan ngada han imo mga kamot. Pag-urusaha an nagsasarang nga mga anak han Dyos dida han ginhadian han katalwasan. Dida kan Jesucristo nahimo kita nga tinuod nga mga anak han Dyos, sanglit pagurosa kita pag-ampo sugad han iya igintutdo ha aton: Amay namon, nga aada ka ha mga langit; Pagdayawon an imo ngaran, Ikanhi mo ha amon an imo ginhadi-an, Ipasunod an imo pagbuot dinhi ha tuna, sugad han pagsunda didto ha langit. Tagan mo kami niyan han karan-on namon ha ikina-adlaw; Pagwad-on mo an amon mga sala Sugad han pagwara namon han nakasala ha amon; ngan diri mo kami bayaan, basi diri kami pagdag-on han mga panulay, kundi bawi-a kami ha karat-an.
PAGAMPO: Amay namon, siplati nga maghigugmaon an imo bungto, han gugma nga ginpakita ha amon han amon Ginoo Jesucristo dida han pagtubyan niya han iya kalugaringon ngadto hin magraot nga mga tawo ngan dida han iya pagantos han kasakitan ha kros kay hiya buhi ug naghahadi upod ha imo ug han Espiritu Santo, Dyos ha dayon nga katuigan. Amen. PAGPALAKAT P. An Ginoo maada ha iyo. B. Ngan maada man ha imo. P. Santo. Bendisyonan kamo han makagarahum nga Dyos, Amay, ug Anak, ug + Espiritu B. Amen. P. Lakat na kamo nga murayaw. B. Salamat sa Dyos.